b'\n_START_ARTICLE_\nProfilointi\n_START_PARAGRAPH_\nProfilointi on rikostutkimusta tukeva tutkimusmenetelm\xc3\xa4, jonka tavoitteena on tehd\xc3\xa4 p\xc3\xa4\xc3\xa4telmi\xc3\xa4 rikoksen tekotavasta tai rikospaikasta ja niiden perusteella tehd\xc3\xa4 arvioita tekij\xc3\xa4st\xc3\xa4, h\xc3\xa4nen tavallisesta toimintatavastaan ja motiiveistaan. Sarjarikosten kohdalla profiloinnin tavoitteena on mahdollisimman pian katkaista rikosten toistuminen. Profiloinnissa voidaan k\xc3\xa4ytt\xc3\xa4\xc3\xa4 asiantuntijoiden konsultaatiota, tutkimustiedon kokoamista ja tilastollista analyysi\xc3\xa4. Profilointi on syntynyt poliisity\xc3\xb6n kokemuksen ja useiden rikostapausten pohjalta._NEWLINE_Profilointi perustuu siihen oletukseen, ett\xc3\xa4 rikoksentekij\xc3\xa4ll\xc3\xa4 on jokin ominainen tekotapa. Se voi olla tietty murtautumiseen k\xc3\xa4ytetty ty\xc3\xb6kalu tai teossa k\xc3\xa4ytetty kulkuv\xc3\xa4line, tietty esine varkauden kohteena, tai toistuva suojautumistapa tai tapa vahingoittaa uhria. Jotkut rikolliset lis\xc3\xa4ksi "allekirjoittavat" tekonsa tarkoituksellisesti tietyll\xc3\xa4 tavalla._NEWLINE_Tekij\xc3\xa4profiloinnissa pyrit\xc3\xa4\xc3\xa4n p\xc3\xa4\xc3\xa4ttelem\xc3\xa4\xc3\xa4n rikoksentekij\xc3\xa4n ominaisuuksia rikospaikkatietojen pohjalta. Sarjoittaminen on menetelm\xc3\xa4, jolla pyrit\xc3\xa4\xc3\xa4n tunnistamaan rikoksia, jotka ovat todenn\xc3\xa4ik\xc3\xb6isesti saman tekij\xc3\xa4n tekemi\xc3\xa4 niiss\xc3\xa4 ilmenneen samankaltaisuuden perusteella. Sarjoittamalla etenkin sarjamurhat on pystytty yhdist\xc3\xa4m\xc3\xa4\xc3\xa4n oikeaan tekij\xc3\xa4\xc3\xa4n useimmissa tapauksissa. Maantieteellisess\xc3\xa4 profiloinnissa pyrit\xc3\xa4\xc3\xa4n tekem\xc3\xa4\xc3\xa4n p\xc3\xa4\xc3\xa4telmi\xc3\xa4 rikoksen tekij\xc3\xa4st\xc3\xa4 ja t\xc3\xa4m\xc3\xa4n asuinpaikasta rikoksen tekopaikkojen pohjalta. Monissa rikoslajeissa tekij\xc3\xa4n asunnon ja rikoksen tekopaikan v\xc3\xa4linen et\xc3\xa4isyys on lyhyt, ja erityisen lyhyt kun kyseess\xc3\xa4 on tunnepitoinen rikos eik\xc3\xa4 taloudellista hy\xc3\xb6ty\xc3\xa4 tavoitteleva rikos. Joskus tekij\xc3\xa4n asuinpaikka p\xc3\xa4\xc3\xa4tell\xc3\xa4\xc3\xa4n siit\xc3\xa4, ett\xc3\xa4 rikospaikat muodostavat keh\xc3\xa4n tekij\xc3\xa4n kotipaikan ymp\xc3\xa4rille._NEWLINE_Profilointia k\xc3\xa4ytti ensimm\xc3\xa4isen\xc3\xa4 Yhdysvaltain liittovaltion poliisin FBIn v\xc3\xa4kivaltarikosyksikk\xc3\xb6 1970-luvulla. Suomessa profilointia alettiin kuitenkin k\xc3\xa4ytt\xc3\xa4\xc3\xa4 vasta 1990-luvulla. Keskusrikospoliisissa ty\xc3\xb6skentelev\xc3\xa4n psykologi Helin\xc3\xa4 H\xc3\xa4kk\xc3\xa4sen mukaan Suomessa poliisi k\xc3\xa4ytt\xc3\xa4\xc3\xa4 profilointia p\xc3\xa4\xc3\xa4asiassa henkirikoksissa sek\xc3\xa4 tuhopolttosarjoissa._NEWLINE_Profilointi on joskus johtanut harhaan ja vahingoittanut syytt\xc3\xb6mi\xc3\xa4. Tunnettu esimerkki on Atlantan olympialaisten 1996 yhteydess\xc3\xa4 tapahtunut pommi-isku, jossa profilointi johti syytt\xc3\xb6m\xc3\xa4n miehen joutumisen julkisesti ep\xc3\xa4ilyksenalaiseksi. Profilointi voi my\xc3\xb6s aiheettomasti sulkea pois oikeita ep\xc3\xa4iltyj\xc3\xa4.'